PMIndiaData/PMIndiaSum huggingface dataset:
कृषी  क्षेत्राला प्रोत्साहन देण्यासाठीच्या उपाययोजनांवर चर्चा करण्यासाठी पंतप्रधान नरेंद्र मोदी यांनी घेतली बैठक

कृषी क्षेत्रात आवश्यक असलेल्या सुधारणा आणि या क्षेत्राशी संबधित समस्या व मुद्यांवर चर्चा करण्यासाठी पंतप्रधान नरेंद्र मोदी यांनी आज एक बैठक घेतली. या बैठकीत, कृषी विपणन, विपणनयोग्य अतिरिक्त मालाचे व्यवस्थापन, संस्थात्मक पतव्यवस्थेत शेतकऱ्यांना प्रवेश देणे आणि कायद्याच्या आधारे कृषी क्षेत्राला विविध बंधनांतून मुक्त करण्याचा प्रयत्न, या मुद्यांवर या बैठकित भर देण्यात आला. सध्याच्या विपणन-व्यवस्थेत काही धोरणात्मक बदल तसेच, कृषीक्षेत्राच्या जलद विकासाच्या अनुषंगाने योग्य त्या सुधारणा आणणे, यावर या बैठकीत प्रामुख्याने चर्चा झाली. कृषीक्षेत्रात पायाभूत सुविधा अधिक मजबूत करण्यासाठी वाजवी दरात पतपुरवठा, PM-किसान योजनेच्या लाभार्थ्यांसाठी विशेष किसान क्रेडीट कार्ड मोहीम आणि शेतमालाच्या आंतर-राज्य आणि राज्यांतर्गत वाहतूक व विक्रीची व्यवस्था करणे जेणेकरुन शेतकऱ्यांच्या उत्पादनांना योग्य ती किंमत मिळेल. ई-नाम प्लॅटफॉर्म ई-कॉमस॑युक्त प्लॅटफॉर्म म्हणून विकसित करणे हा आजच्या बैठकीतील महत्वाचा विषय होता. कृषी अर्थव्यवस्थेत, भांडवल आणि तंत्रज्ञान असे दोन्ही आणणाऱ्या शेतीच्या नव्या व्यवस्था सुरु होऊ शकतील, अशी सुविधा शेतकऱ्यांना देण्यासाठी काही एकसमान कायदेशीर आराखडा/तरतुदी करता येतील का?, यावरही या बैठकीत चर्चा झाली. पिकांमध्ये जैव-तंत्रज्ञानावर आधारित विकासाचे फायदे आणि तोटे तसेच शेतीसाठी लागणार खर्च कमी करुन उत्पादकता कशी वाढवता येईल, हा विषयही बैठकीच्या अजेंड्यावर होता. विशेषतः मॉडेल लँड लिजिंग ऍक्ट म्हणजेच, भूमी भाडेपट्टी कायद्यापुढील आव्हाने, आणि छोट्या तसेच अल्पभूधारक शेतकऱ्यांच्या हितांचे रक्षण कसे करता येईल, यावर सविस्तर चर्चा झाली. अत्यावश्यक वस्तू कायद्याच्या तरतुदीत सध्याच्या काळानुसार काय सुधारणा करता येतील, जेणेकरून कृषी उत्पादन पायाभूत सुविधा क्षेत्रात मोठ्या प्रमाणात खाजगी गुंतवणूक आकर्षित करता येईल आणि त्याचे सकारात्म्क परिणाम कमोडीटी डेरीव्हेटीव्ह मार्केट वर देखील कसे होतील, यावर विचार विनिमय झाला. ब्रांड-इंडीया विकसित करणे, वस्तू निहाय मंडळे/परिषदा निर्माण करणे आणि कृषीसंकुल/ कंत्राटी शेती या सराव क्षेत्रात सरकारने हस्तक्षेप करुन कृषी व्यवसायाला चालना देणे आवश्यक आहे, असे मत या बैठकीत मांडण्यात आले. कृषीक्षेत्रात तंत्रज्ञानाचा वापर हा अत्यंत महत्वाचा विषय असून त्यात आपल्या शेतकऱ्यांच्या कल्याणसाठी संपूर्ण पुरवठा साखळी खुली करण्याची क्षमता दडलेली आहे. त्यामुळेच तंत्रज्ञानाचा प्रसार आणि वापर अगदी तळागाळातील शेतकर्यांपर्यंत पोहचवावा, यावर पंतप्रधानांनी भर दिला. तसेच, या तंत्रज्ञानाच्या मदतीनेच जागतिक मूल्यसाखळीत शेतकरी अधिक स्पर्धात्मक सहभाग नोंदवू शकतील. त्याशिवाय, FPO ची भूमिका अधिक बळकट करुन, कृषी अर्थव्यवस्था गतिमान केली जाईल, असा निर्णय घेण्यात आला. यामुळे कृषीव्यापार क्षेत्रात पारदर्शकता येईल, ज्याचा सर्वाधिक लाभ शेतकऱ्यांना मिळेल. बाजारपेठांचे नियमन करणारे सध्याच्या कायद्यात सुसंगत बदल करुन शेतकऱ्यांना त्यांच्या शेतमालासाठी उत्तम दर आणि निवडीचे स्वातंत्र्य कसे देता येईल, याच्या उपाययोजना करण्यावर या बैठकीत भर देण्यात आला.
पंतप्रधानांची आयआरआरआय, महावीर फिलिपाईन फाऊंडेशनला भेट

पंतप्रधान नरेंद्र मोदी यांनी आज फिलिपाईन्समधील लॉस बानोस स्थित इंटरनॅशनल राईस रिसर्च इनिस्टटयूटला (आयआरआरआय) भेट दिली. आयआरआरआय ही प्रमुख संशोधन संस्था अहे, जी तांदूळ विज्ञान, भाताची शेती करणाऱ्यांचे आणि ग्राहकांचे आरोग्य सुधारणे आणि भावी पिढीसाठी भात शेती पर्यावरण संरक्षणाच्या माध्यमातून दारिद्रय आणि उपासमारी कमी करण्यासाठी समर्पित आहे. पुराच्या पाण्यात, दुष्काळी स्थितीत तसेच क्षारयुक्त पाण्यात तग धरु शकणाऱ्या तांदळाच्या जाती दाखवणाऱ्या छायाचित्र प्रदर्शनालाही पंतप्रधानांनी भेट दिली, आणि महिला शेती सहकारी संस्थांबरोबर आयआरआरआय करत असलेल्या कामाचाही त्यांनी आढावा घेतला. पाण्याच्या वेढयात तग धरु शकणाऱ्या तांदळाच्या जातींसाठी नवीन भूखंडाचे प्रतीकात्मक भूमीपूजन पंतप्रधानांनी केले. नरेंद्र मोदी रिसायलिंएट राईस फिल्ड प्रयोग शाळेचे उद्‌घाटनही त्यांनी केले. त्यांनी आयआरआरआय जनुके बँकेला दोन भारतीय तांदळाच्या जातीची बियाणेही भेट दिली. या भेटीदरम्यान, पंतप्रधानांनी आयआरआरआयमध्ये काम करणाऱ्या अनेक भारतीय वैज्ञानिकांशी संवाद साधला. पंतप्रधानांनी मनिला येथे महावीर फिलिपाईन फाऊंडेशनला देखील भेट दिली. भारत आणि फिलिपाईन्स यांच्यातील हा दीर्घकाळ चालत आलेल्या मानवतावादी सहकार्य कार्यक्रम आहे आणि मनिलाचे भारतीय वंशाचे महापौर डॉ. रमण भगतसिंग यांनी स्थापना केली होती. गरजू अपंगांना जयपूर फूट बसवून देण्याचे कार्य महावीर विकलांग सहाय्यता समितीच्या सहकार्याने हे फाऊंडेशन करत आहे. जयपूर फूटचा लाभ मिळालेल्या लोकांशी पंतप्रधानांनी संवाद साधला.
तीन वर्षांसाठी एकविसाव्या भारतीय विधि आयोगाची स्थापना

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने एकविसाव्या विधि आयोगाच्या स्थापनेला मंजुरी दिली. या आयोगाचा कार्यकाळ 1 सप्टेंबर 2015 ते 31 ऑगस्ट 2018 असा तीन वर्षांचा असेल. एकविसाव्या विधि आयोगात पुढील पदाधिकारी असतील. 1. पूर्णकालीन अध्यक्ष 2. चार पूर्णकालीन सदस्य (एक सदस्य-सचिवासह) 3. कायदा विभागाचे सचिव 4. कायदा विभागाचे सचिव पदसिध्द सदस्य म्हणून 5. अंशकालीन सदस्य, पाच पेक्षा अधिक नाही. विधि आयोग, केंद्र सरकारद्वारा उल्लेखित किंवा स्वत:हून कायद्यामध्ये संशोधन करेल आणि देशातील सध्याच्या कायद्यांचा आढावा घेईल, जेणेकरुन त्यात सुधारणा करता येतील आणि नवीन कायदे करता येतील. याशिवाय, प्रक्रियांमधील विलंब दूर करण्यासाठी, खटल्यांचा जलद निपटारा करण्यासाठी आणि खर्च कमी करण्यासंदर्भात न्यायप्रणालीमध्ये सुधारणा करण्यासाठी अभ्यास आणि संशोधन करेल. विधि आयोगाची अन्य कार्ये पुढीलप्रमाणे – 1. जे कायदे सुसंबध्द नाहीत, त्यांची निवड करणे आणि निरर्थक आणि अनावश्यक कायदे रद्द करण्याची शिफारस करणे. 2. मार्गदर्शक तत्त्वांच्या अंमलबजावणीसाठी आवश्यक नवीन कायदे लागू करण्यासंदर्भात सूचना देणे आणि संविधानाच्या प्रस्तावनेत निर्धारित उद्दिष्टे पूर्ण करणे. 3. कायदा आणि न्यायिक प्रशासनाशी संबंधित विषयांवर सरकारला आपला दृष्टिकोन समाजवून देणे. 4. कायदा आणि न्याय मंत्रालयाच्या माध्यमातून सरकारने उल्लेख केलेल्या परकीय देशांची संशोधनाची विनंती पूर्ण करणे. 5. केंद्र सरकारला सर्व मुद्दे, विषय, अभ्यास आणि संशोधनाबाबत वेळोवेळी अहवाल सादर करणे आणि या अहवालांवर कारवाई करण्यासाठी केंद्र आणि राज्यांना सूचना देणे. 6. याशिवाय, केंद्र सरकारने वेळोवेळी दिलेली अन्य कामे पूर्ण करणे.
लाल किल्ल्याजवळील माधव दास पार्क येथे दसऱ्यानिमित्त आयोजित समारंभाला पंतप्रधान उपस्थित देशासाठी सकारात्मकपणे योगदान देण्याचा संकल्प करण्याचे जनतेला आवाहन

पंतप्रधान नरेंद्र मोदी आज दिल्लीतील लाल किल्ल्याजवळच्या माधव दास पार्क येथे आयोजित दसरा सोहळ्याला उपस्थित राहिले. आपल्या भाषणात पंतप्रधान म्हणाले, 2022 साली देश जेव्हा स्वातंत्र्याची 75 वर्षे साजरी करणार आहे आणि त्यासाठी प्रत्येकाने सकारात्मक योगदान देण्याचा संकल्प करायला हवा. पंतप्रधान म्हणाले, ‘भारतीय सण हे केवळ साजरे करण्यासाठी नाहीत, तर समाजाला शिक्षित करण्याचे माध्यम देखील आहे. हे सण आपल्याला समाजातील मूल्यांप्रति जागरुक करतात, तसेच एक समाज म्हणून एकत्र राहण्याची शिकवण देतात.’ हे सण आपल्या एकत्रित सामर्थ्याचे, सामाजिक-सांस्कृतिक मूल्यांचे आणि समृध्द सांस्कृतिक परंपरांचे प्रतिबिंब आहे. याशिवाय, ते शेती, नद्या, पर्वत, निसर्ग आदींशी जोडलेले आहेत. या कार्यक्रमादरम्यान रावण, कुंभकर्ण आणि मेघनाद यांच्या प्रतिमांच्या दहनप्रसंगी पंतप्रधान उपस्थित होते.
काबुलवरील हल्ल्याचा पंतप्रधानांकडून निषेध, शोकमग्न परिवारांचे सांत्वन

काबुलमधे झालेल्या हल्ल्याचा पंतप्रधान नरेंद्र मोदी यांनी निषेध केला आहे. शोकाकुल परिवारांचे त्यांनी सांत्वन केले आहे. ‘काबुलवर झालेल्या हल्ल्याचा मी निषेध करतो आणि शोकाकुल परिवारांच्या दु:खात मी सहभागी आहे. या हल्ल्यात जखमी झालेले सर्व लवकरात लवकर बरे व्हावेत, यासाठी मी प्रार्थना करतो’, असे पंतप्रधानांनी म्हटले आहे.
पोलिस महासंचालक आणि महानिरीक्षक परिषदेसाठी पंतप्रधान टेकनपूरमध्ये

पोलिस महासंचालक आणि महानिरीक्षक परिषदेसाठी पंतप्रधान नरेंद्र मोदी यांचे मध्य प्रदेश मधला टेकनपूर येथील सीमा सुरक्षा दलाच्या अकादमीत आज आगमन झाले. आज दिवसभर परिषदेत सुरक्षेशी निगडीत विविध विषयांवर चर्चा झाली. तसेच सादरीकरणही करण्यात आले. गेल्या तीन वर्षात घेतलेल्या निर्णयांच्या अंमलबजावणी संदर्भातही सादरीकरण करण्यात आले. भोजनाच्या वेळी पंतप्रधानांनी विशिष्ट सुरक्षा आणि पोलिस कार्यासंबंधी निवडक अधिकाऱ्यांशी चर्चा केली. पंतप्रधानांनी 9 तासांहून अधिक काळ अधिकाऱ्यांशी संवाद साधला. टेकनपूर येथे आगमन झाल्यानंतर, पंतप्रधानांनी सीमा सुरक्षा दल अकादमीच्या पाच नवीन इमारतींचे उद्‌घाटन केले. या परिषदेत उद्याही चर्चा सुरु राहणार आहे. नवी दिल्लीला प्रयाण करण्यापूर्वी पंतप्रधान समारोप समारंभाला संबोधित करतील.
इयत्ता दहावी यशस्वीपणे उत्तीर्ण झाल्याबद्दल पंतप्रधान नरेंद्र मोदी यांनी सीबीएसई बोर्डाच्या विद्यार्थ्यांचे केले अभिनंदन

नवी दिल्ली, 3 ऑगस्ट 2021 इयत्ता दहावी यशस्वीपणे उत्तीर्ण केल्याबदद्ल पंतप्रधान नरेंद्र मोदी यांनी केंद्रीय माध्यमिक शिक्षण मंडळ-सीबीएसईच्या विद्यार्थ्यांचे अभिनंदन केले आहे. तसेच या सर्व विद्यार्थ्यांना त्यांच्या भविष्यातील वाटचालीसाठी शुभेच्छा दिल्या आहेत. "दहावी मूल्यमापन निकालात यश मिळवणाऱ्या माझ्या सर्व युवा मित्रांचे खूप खूप अभिनंदन! या सर्व विद्यार्थ्यांना त्यांच्या भावी वाटचालीसाठी शुभेच्छा" असं पंतप्रधानांनी आपल्या ट्विटमध्ये म्हटलं आहे.
श्रीलंकेचे पंतप्रधान महिंदा राजपक्ष यांचे नवी दिल्लीत आगमन

श्रीलंकेचे पंतप्रधान महिंदा राजपक्ष यांचे आज संध्याकाळी नवी दिल्ली येथे आगमन झाले. पंतप्रधानांच्या आमंत्रणानुसार 8-11 फेब्रुवारी दरम्यान ते भारताच्या अधिकृत दौऱ्यावर आले आहेत. त्यांच्यासोबत उच्चस्तरीय शिष्टमंडळ आहे. उद्या त्यांची पंतप्रधानांसोबत शिष्टमंडळ स्तरीय चर्चा होईल. राष्ट्रपती आणि परराष्ट्र व्यवहार मंत्र्यांसोबतही त्यांची भेट होईल. दिल्लीनंतर श्रीलंकेचे पंतप्रधान वाराणसी, सारनाथ, बोधगया आणि तिरुपतीचा दौरा करुन कोलंबोला परततील. दोन्ही देशांमध्ये सातत्याने उच्चस्तरीय भेटी होत आहेत. राष्ट्रपती गोटाबाया राजपक्ष यांनीही राष्ट्रपतीपदाचा कार्यभार स्वीकारल्यानंतर पहिल्या परदेश दौऱ्यासाठी भारताची निवड केली होती.
गुजरातच्या दांडी येथे पंतप्रधानांच्या हस्ते ‘राष्ट्रीय मीठ सत्याग्रह स्मारका’चे लोकार्पण

पंतप्रधान नरेंद्र मोदी यांच्या हस्ते आज गुजरातमधल्या नवसारी जिल्ह्यात दांडी येथे उभारण्यात आलेल्या राष्ट्रीय मीठ सत्याग्रह स्मारकाचे लोकार्पण झाले. महात्मा गांधींच्या पुण्यतिथीनिमित्त हा कार्यक्रम आयोजित करण्यात आला होता. यावेळी महात्मा गांधी आणि त्यांच्या 80 सत्याग्रहींच्या पुतळ्यांचे अनावरण देखील झाले. 1930 साली महात्मा गांधींनी ब्रिटीश सरकारविरोधात केलेल्या ऐतिहासिक दांडी यात्रेची स्मृती म्हणून हे स्मारक उभारण्यात आले आहे. या स्मारकासाठी लागणारी वीज सौर ऊर्जेतून वापरली जाणार आहे. यावेळी बोलतांना हे स्मारक साकारण्यासाठी परिश्रम घेणाऱ्या सर्वांचे पंतप्रधानांनी अभिनंदन केले. या स्मारकामुळे देशासाठी बलिदान देणाऱ्या नागरिकांचे स्मरण आपल्याला कायम होत राहील असे ते म्हणाले. महात्मा गांधी यांचा स्वदेशीचा आग्रह, स्वच्छाग्रह आणि सत्याग्रह या तीन मूल्यांचे या स्मारकातून स्मरण होईल असे ते म्हणाले. महात्मा गांधींचा वारसा पुढे नेण्यासाठी सरकारने खादीशी संबंधित दोन हजार संस्थांचे आधुनिकीकरण केले आहे. ज्यातून लाखो कारागीर आणि विणकरांना लाभ मिळाला असल्याचे त्यांनी सांगितले. खादी हे महिला सक्षमीकरणाचे प्रतिक आहे असे त्यांनी सांगितले. हातमागाने देशातली गरीबी दूर करण्यासाठी मोठे योगदान दिले आहे असे सांगत 7 ऑगस्ट हा दिवस दरवर्षी हातमाग दिन म्हणून साजरा केला जाईल अशी घोषणा त्यांनी केली. महात्मा गांधी यांनी आयुष्यात स्वच्छतेला अत्यंत महत्व दिले होते. त्यांच्या प्रेरणेमुळेच स्वच्छ भारत अभियान यशस्वी होत आहे असे ते म्हणाले. गावांमध्ये मूलभूत सेवा सुविधा आणण्याचा सरकारचा प्रयत्न असून स्वयंपाकाच्या गॅसपासून वीज, आरोग्य सुविधा ते वित्तीय सेवा ग्रामीण भागात पोहोचवण्यासाठी काम सुरु आहे. ‘ग्रामोदयातून भारतोदय’ ही संकल्पना साकारण्यासाठी सरकारचे प्रयत्न सुरु असल्याचे ते म्हणाले.
श्री.अजित जोगी यांच्या निधनाबद्दल पंतप्रधानांनी व्यक्त केला शोक

छत्तीसगडचे माजी मुख्यमंत्री श्री.अजित जोगी यांच्या निधनाबद्दल पंतप्रधान श्री.नरेंद्र मोदी यांनी शोकभावना प्रकट केल्या आहेत. “जनसेवेची उत्कट भावना श्री. अजित जोगी जी यांच्या ठायी होती. या उत्कटतेमुळेच त्यांनी नोकरशाहीतील अधिकारी म्हणून आणि राजकीय नेते म्हणून कठोर परिश्रम केले. गरिबांच्या आणि विशेषतः आदिवासी समुदायांच्या जीवनात सकारात्मक परिवर्तन घडवून आणण्यासाठी त्यांनी अविरत प्रयत्न केले. त्यांच्या निधनाने दुःखी झालो आहे. त्यांच्या परिवाराप्रती शोकभावना आणि सहवेदना प्रकट करतो. त्यांच्या आत्म्यास शांती मिळो.” – असे पंतप्रधानांनी आपल्या शोकसंदेशात म्हटले आहे.
अनाधिकृत आकडेवारीविषयी संयुक्त राष्ट्राच्या मुलभूत तत्वांचा स्वीकार

अधिकृत आकडेवारी –सांख्यिकीविषयी संयुक्त राष्ट्राच्या मुलभूत तत्वांचा स्वीकार करण्याच्या निर्णयाला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. आकडेवारी नोंदवताना संयुक्त राष्ट्राच्या तत्वांचा स्वीकार केल्यामुळे आंतरराष्ट्रीय मापदंड “प्रमाण” मानले जाणार आहे. त्याचबरोबर आकडेवारी जमा करणे, संकलन करणे आणि त्या माहितीचे प्रसारण करणे यासाठी विशिष्ट प्रणालीचा वापर करुन “राष्ट्रीय धोरण तयार करण्यास मदत होणार आहे. संयुक्त राष्ट्राच्या सर्वसाधारण सभेमध्ये अधिकृत आकडेवारीसंबंधी 10 मुलभूत सिध्दांत तयार केले आहेत. ते स्वीकारण्यात आले आहेत. या आकडेवारीमुळे कोणत्याही प्रकल्पाची गुणात्मक सुधारणा हेण्यास मदत मिळणार आहे. परराष्ट्र मंत्रालयानेही संयुक्त राष्ट्राच्या महासभेचा प्रस्ताव मान्य केला असून जानेवारी 2014 मध्ये अनुमोदन दिले आहे. यानुसार मार्च 2015 मध्ये न्यूयॉर्कमध्ये संयुक्तण राष्ट्र सांख्यिकी आयोगाने 46 व्या सत्रात प्रस्तावाचे समीक्षण केले आहे. आता यानंतर भारतात 2017 मध्ये 48 वे सत्र होणार असून त्यावर विचार विनिमय केला जाणार आहे.
पंतप्रधानांनी राजामलाई, इदुक्की येथे झालेल्या भूस्खलनातील जीवित हानीबद्दल शोक व्यक्त केला; पीडितांना मदत जाहीर

पंतप्रधान नरेंद्र मोदी यांनी राजामलाई, इदुक्की येथे झालेल्या भूस्खलनातील जीवित हानीबद्दल शोक व्यक्त केला आहे. ट्वीट संदेशात पंतप्रधानांनी म्हटले आहे, “राजामलाई, इदुक्की येथे भूस्खलन होऊन जीवितहानी झाली. याप्रसंगी मी शोकाकुल कुटुंबीयांच्या दुःखात सहभागी आहे. जखमी झालेले लवकर बरे होवोत. एनडीआरएफ आणि प्रशासन कार्यस्थळी आहे, प्रभावित झालेल्यांना मदत पुरवण्यात येत आहे”. पंतप्रधानांनी घटनेतील मृतांच्या कुटुंबीयांना पंतप्रधान राष्ट्रीय सहायता निधी (पीएमएनआरएफ ) मधून प्रत्येकी 2 लाख रुपयांची आणि जखमींना प्रत्येकी 50,000 रुपयांची मदत जाहीर केली.
भारत आणि जॉर्डन दरम्यान सीमा शुल्कशी निगडित मुद्यांवर सहकार्य आणि परस्पर प्रशासकीय सहकार्याबाबतच्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि जॉर्डन दरम्यान सीमा शुल्काशी निगडित मुद्यांवर सहकार्य आणि परस्पर प्रशासकीय सहकार्याबाबतच्या करारावर स्वाक्षरी करायला मंजुरी दिली आहे. या करारामुळे सीमा शुल्कशी संबंधित गुन्हे रोखण्यास आणि त्यांचा तपास करण्यासाठी उपयुक्त माहिती उपलब्ध होण्यास मदत मिळेल. तसेच या करारामुळे दोन्ही देशांदरम्यान व्यापार वाढण्याची आणि व्यापार केल्या जाणाऱ्या वस्तूंना जलद मंजुरी मिळण्याची शक्यता आहे.
शेती व्यवसाय वातावरण सुधारणा आणि परस्पर सहकार्य स्थापन करण्यासाठी भारत आणि मालदीव यांच्यातील सामंजस्य कराराला मंत्रिमंडळाची मंजुरी

पंतप्रधान नरेन्द्र मोदी यांच्या अध्यक्षतेखाली केंद्रीय मंत्रिमंडळाने आज कृषि आणि शेतकरी कल्‍याण मंत्रालय आणि मालदीवच्या मत्स्यपालन, सागरी संसाधन आणि कृषी मंत्रालय यांच्यातील सामंजस्य कराराला मंजुरी दिली आहे. मालदीव राष्ट्रपतींच्या भारत दौऱ्यादरम्यान 17 डिसेंबर 2018 रोजी या करारावर स्वाक्षऱ्या करण्यात आल्या होत्या. या करारामुळे कृषि गणना, कृषि उद्योग, एकात्मिक कृषि प्रणाली, सिंचन , प्रगत बियाणे, मृदा आरोग्य व्यवस्थापन , संशोधन, स्‍थानीक कृषी उद्योगाची क्षमता निर्मिती , अन्न सुरक्षा आणि पोषण क्षेत्रातील उद्योजकांचे ज्ञान वाढवणे, हवामानानुसार कृषी व्यवस्था विकसित करणे कीटकनाशकांच्या अवशेषांची तपासणी करण्यासाठी सुविधा निर्माण करणे आदी क्षेत्रात उभय देशांदरम्यान परस्पर सहकार्य वाढण्यात मदत होईल. या करारांतर्गत सहकार्य योजना तयार करणे, पक्षांनी ठरवलेल्या कामांची अंमलबाजवणी यासाठी एक संयुक्त कृतीगट स्थापन केला जाईल.
झारखंडमधल्या पलामू येथे विविध विकास प्रकल्पांचे पंतप्रधानांनी केले भूमीपूजन

पंतप्रधान नरेंद्र मोदी यांनी आज झारखंडमधल्या पलामूला भेट दिली. प्रधानमंत्री आवास योजनेअंतर्गत, 25,000 लाभार्थ्यांचा ई-गृहप्रवेश पंतप्रधानांच्या उपस्थितीत झाला. उत्तर कोयल (मंडल धरण) प्रकल्प, कन्हर सोन जलवाहिनी सिंचन योजना आणि विविध सिंचन व्यवस्था बळकट करणाऱ्या कामांचे भूमीपूजन पंतप्रधानांनी केले. सुमारे 3500 कोटी रुपयांचे हे प्रकल्प आहेत. हा प्रकल्प म्हणजे, सिंचनाचा खर्च कमी करुन शेतकऱ्यांचे उत्पन्न वाढवण्याच्या केंद्र सरकारच्या प्रयत्नांचा महत्वाचा भाग आहे असे पंतप्रधानांनी जनसभेला संबोधित करताना सांगितले. उत्तर कोयल (मंडल धरण) काम गेल्या 47 वर्षापासून रखडलं असून या भागातल्या शेतकऱ्यांप्रती हा अक्षम्य निष्काळजीपणा आहे असे पंतप्रधान म्हणाले. शेतकऱ्यांचे सर्वतोपरी प्रश्न सोडविण्यास आपण कटिबद्ध असल्याचा पुनरुच्चार त्यांनी केला. दशकांपासून रखडलेल्या 99 मोठ्या सिंचन प्रकल्पांना आता गती देण्यात आली असून यासाठी 90,000 कोटी रुपये खर्च अपेक्षित आहे. कृषी क्षेत्राशी संबंधित समस्या मुळापासूनच सोडवून कृषी आणि शेतकऱ्यांसाठी नवा दृष्टीकोन घेऊन सरकार काम करत आहे असे ते म्हणाले. प्रधानमंत्री आवास योजनेअंतर्गत 25,000 घर देण्यात येत असल्याचा उल्लेख करत 2022 पर्यंत प्रत्येक कुटुंबाला घर पुरविण्याचे सरकारचे उद्दिष्ट आहे. या आधीच्या योजनांपेक्षा ही योजना कशी वेगळी आहे ते पंतप्रधानांनी विषद केले. लाभार्थींची निवड आता अधिक पारदर्शी पद्धतीने केली जाते. ऑनलाईन रजिस्ट्रेशन तसेच लाभार्थींच्या बँक खात्याची पडताळणी करुन थेट लाभ हस्तांतरण करण्यात येत आहे. प्रधानमंत्री आवास योजनेअंतर्गत, बांधण्यात येणाऱ्या घरांच्या दर्जावर देखरेख ठेवण्यासाठी नवी यंत्रणा विकसित करण्यात आली आहे. यामध्ये जिओटॅगिंग आणि छायाचित्रणाचा समावेश आहे. आता वीज, स्वयंपाकाच्या गॅसची जोडणी आणि स्वच्छतागृह यांनी युक्त असलेली घरं पुरविण्यात येत आहेत. घरांचे क्षेत्रफळ वाढविण्यात आले असून पर्यायी आवृत्तीबंध उपलब्ध आहे. घरांच्या बांधणीचा वेगही वाढविण्यात आला असून पाच वर्षापेक्षा कमी काळात सुमारे 1.25 कोटी घरं बांधण्यात आली आहेत. घर बांधण्यासाठी लागणारा काळ आता 18 महिन्यांवरुन 12 महिन्यांवर आला आहे. लाभार्थींच्या खात्यात चार हप्त्यात 1.25 लाख रुपये आता सुलभपणे पोहोचत आहेत. याआधी ही रक्कम केवळ 70,000 रुपये होती. ही घरं म्हणजे गरीबांच्या सबलीकरणाचे संसाधन ठरत चालली आहेत. स्वातंत्र्यानंतर प्रथमच सरकार मध्यमवर्गाच्या घरांसंदर्भातल्या गरजेकडे लक्ष पुरवत आहे. यासाठी वित्तीय मदतीबरोबरच व्याजदरातही सवलत दिली जात आहे. झारखंडमधून तीन महिन्यांपूर्वी सुरु करण्यात आलेल्या प्रधानमंत्री जन आरोग्य योजनेअंतर्गत आता लाखो गरीबांना वैद्यकीय मदत पुरवली जात आहे. पहिल्या 100 दिवसात सहा लाख लोकांना याचा लाभ मिळाला आणि आता दैनिक 10,000 लोकांना याचा लाभ मिळत आहे असे पंतप्रधान म्हणाले.
आषाढ पौर्णिमेच्या पवित्र पर्वानिमित्त पंतप्रधानांनी भगवान बुद्धांच्या उदात्त शिकवणींचे स्मरण केले

नवी दिल्ली 13 जुलै 2022 पंतप्रधान नरेंद्र मोदी यांनी आषाढ पौर्णिमेच्या पवित्र पर्वानिमित्त जनतेला शुभेच्छा दिल्या आहेत. पंतप्रधान मोदी यांनी या प्रसंगी भगवान बुद्धांच्या उदात्त शिकवणींचे स्मरण देखील केले आहे. ट्वीट संदेशात, पंतप्रधान म्हणाले; “आषाढ पौर्णिमेच्या पवित्र प्रसंगी सर्वांना शुभेच्छा. या निमित्ताने आपण भगवान बुद्धांच्या उदात्त शिकवणींचे स्मरण करूया आणि त्यांच्या ज्ञानी दृष्टीने कल्पिलेल्या न्यायी आणि दयाळू समाज प्रत्यक्षात साकारण्यासाठीच्या आपल्या कटिबद्धतेचा पुनरुच्चार करूया.”
मुंबई मधल्या रुग्णालय आगीतल्या जीवित हानी बद्दल पंतप्रधानांकडून शोक व्यक्त

पंतप्रधान नरेंद्र मोदी यांनी मुंबई मधल्या रुग्णालयात लागलेल्या आगीमुळे झालेल्या जीवित हानी बद्दल शोक व्यक्त केला आहे. "मुंबईतल्या रुग्णालय आगीतल्या जीवित हानीच्या वृत्ताने दुःख झाले. जखमींच्या प्रकृतीत लवकर सुधारणा होवो अशी भावना मी व्यक्त करतो.", असे पंतप्रधानांनी म्हटले आहे.
पी एम किसान योजनेचे उत्तर प्रदेशमधील गोरखपुर येथून उद्या पंतप्रधानांच्या हस्ते उद्घाटन

पंतप्रधान श्री नरेंद्र मोदी उद्या 24 फेब्रुवारी रोजी उत्तर प्रदेश मधील गोरखपूरला भेट देतील गोरखपूर मध्ये पंतप्रधान पी एम किसान योजनेचे उद्घाटन करतील. गोरखपूर मधील फर्टीलायझर कार्पोरेशन ऑफ इंडियाच्या मैदानावर या योजनेचा पंतप्रधानांच्या हस्ते सांकेतिक कळ दाबून शुभारंभ होईल आणि याद्वारे काही निवडक शेतकऱ्यांना दोन हजार रुपयांचा पहिला हप्ता हस्तांतरित केला जाईल आणि या योजनेची औपचारिक सुरुवात होईल. पी एम किसान योजनेच्या अंतर्गत काही शेतकऱ्यांना पंतप्रधानांच्या हस्ते प्रशस्तीपत्रके देण्यात येतील तसेच पंतप्रधान व्हिडिओ कॉन्फरन्सिंगद्वारे काही शेतकऱ्यांशी संवाद साधतील प्रधानमंत्री किसान सन्माननिधी योजना (पीएम किसान) प्रधानमंत्री किसान सन्माननिधी योजना (पीएम किसान) ही 2019 20 च्या अंतरिम बजेट मध्ये घोषित करण्यात आली होती या योजनेअंतर्गत ज्यांच्याकडे दोन हेक्टरपेक्षा कमी जमीन आहे अशा छोट्या आणि वंचित शेतकऱ्यांना शेतकऱ्यांना दरवर्षी सहा हजार रुपये दिले जातील ही रक्कम दोन हजार रुपयांच्या तीन हप्त्यांमध्ये देण्यात येईल ही रक्कम सरळ लाभ हस्तांतरणाद्वारे शेतकऱ्यांच्या खात्यामध्ये वर्ग केली जाईल याद्वारे पूर्ण प्रक्रियेमध्ये पारदर्शकता आणली जाईल छोट्या आणि वंचित शेतकऱ्यांचे उत्पन्न वाढवण्यासाठी ही योजना सुरू करण्यात आली होती तिचा लाभ किमान 12 कोटी शेतकऱ्यांना मिळण्याची अपेक्षा आहे. पिकांचे आरोग्य सुधारणे तसेच त्याद्वारे उत्पन्न मिळवणे तसेच शेतकऱ्यांच्या आर्थिक उत्पन्नाला हातभार लावणे हे या योजनेचे उद्दिष्ट आहे यामुळे शेतकऱ्यांची सावकारांच्या कचाट्यातून मुक्तता होईल आणि त्यांना शेती करणे सुलभ होईल पी एम किसान ही केंद्र सरकार पुरस्कृत योजना असून तिच्यासाठी केंद्र सरकार द्वारे पूर्ण अनुदान देण्यात येईल ही योजना 1 डिसेंबर 2018 पासून कार्यान्वित करण्यात येईल राज्य सरकार आणि केंद्र शासित प्रदेश हे या योजनेसाठी पात्र शेतकऱ्यांची निवड करतील, ही निवड केंद्र सरकारने घालून दिलेल्या निकषांवर होईल. पीएम किसान योजना ही छोट्या आणि वंचित शेतकऱ्यांचे जीवन बदलून टाकण्यासाठी एक क्रांतिकारक पाऊल आहे आणि याद्वारे शेतकऱ्यांना खात्रीचे उत्पन्न मिळेल या सर्व प्रक्रियेतून दलालांना वेगळे केल्यामुळे भ्रष्टाचार कमी होईल. कर्जमाफीपेक्षा पी एम किसान ही योजना शेतकऱ्यांच्या सक्षमीकरणात मोठी भूमिका बजावेल. यावेळी पंतप्रधान गॅस क्षेत्रातील पायाभूत सुविधा, आरोग्य योजना अशा विविध योजना आणि इतर विकास कामांना देशाला अर्पण करतील तसेच ते शेतकऱ्यांशी संवाद साधतील या प्रकल्पांमुळे उत्तरप्रदेशच्या जनतेला खूप फायदा होईल.
सहकारी बँकांकडून अल्पकालीन पीक कर्ज घेतलेल्या शेतकऱ्यांचे नोव्हेंबर आणि डिसेंबर 2016 या दोन महिन्यांसाठी व्याज माफ करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने सहकारी बँकांकडून अल्पकाळासाठी पीक कर्ज घेतलेल्या शेतकऱ्यांचे नोव्हेंबर आणि डिसेंबर 2016 या दोन महिन्यांचे व्याज माफ करायला कार्योत्तर मंजुरी दिली. नाबार्डने सहकारी बँकांना अतिरिक्त पुन:अर्थसहाय्य पुरवल्यास नाबार्डला व्याजावर अनुदान देण्याची तरतूद या निर्णयात आहे. सहकारी बँकांकडून अल्प काळासाठी पीक कर्ज घेतलेल्या देशभरातील शेतकऱ्यांना याचा लाभ मिळेल. रब्बी पिकांसाठी सहकारी बँकांकडून सहज कर्ज घेता यावे हा यामागील उद्देश आहे. नोव्हेंबर आणि डिसेंबर 2016 या दोन महिन्यांची व्याजमाफी म्हणून सहकारी बँकांना नाबार्डकडून अतिरिक्त निधी दिला जाणार आहे. यामुळे सरकारी तिजोरीवर अतिरिक्त 1060.50 कोटी रुपयांचा बोजा पडणार आहे. 2016-17 वर्षासाठी व्याजमाफी योजना राबवण्यासाठी राखून ठेवलेले 15 हजार कोटी रुपये यापूर्वीच वापरण्यात आले आहेत.
रिओ ऑलिंपिकला जाणाऱ्या क्रीडापटूंना भेटून पंतप्रधान देणार शुभेच्छा

रिओडी जानेरो येथे होणाऱ्या आगामी ऑलिंपिक क्रीडा सामन्यांमध्ये भारताचे प्रतिनिधित्व करणाऱ्या क्रीडा पटूंची पंतप्रधान नरेंद्र मोदी उद्या भेट घेणार आहेत. रिओ ऑलिंपिक स्पर्धेमध्ये वेगवेगळ्या 13 क्रीडा प्रकारात सहभागी होण्यासाठी भारतामधून शंभरपेक्षा जास्त क्रीडापटूंची चमू पात्र ठरली आहे. नवी दिल्लीतील माणेकशॉ केंद्रामध्ये आयोजित एका कार्यक्रमात या क्रीडापटूंशी पंतप्रधान संवाद साधणार आहेत. जागतिक पातळीवर ऑलिंपिक क्रीडा स्पर्धेला एका प्रकारची प्रतिष्ठा आहे. या स्पर्धेमध्ये आपल्यातील सर्वोत्कृष्ट प्रदर्शन क्रीडापटूंनी दाखवावे, यासाठी त्यांना शुभेच्छा देऊन क्रीडापटूंशी औपचारिक बातचीत पंतप्रधान करणार आहेत.
जागतिक पर्यावरण दिनानिमित्त पंतप्रधानांचा संदेश

आपल्या पर्यावरणाचे रक्षण करण्याप्रति आणि पृथ्वीचे एक चांगला ग्रह म्हणून पालन पोषण करण्याप्रति वचनबध्दतेचा पुनरुच्चार करणे यासाठी आजचा दिवसच योग्य आहे असे पंतप्रधान नरेंद्र मोदी यांनी जागतिक पर्यावरण दिनानिमित्त संदेश देताना म्हटले आहे. पर्यावरण रक्षणासाठी प्रयत्नशील असणाऱ्या सर्व व्यक्ती आणि संघटनांची इच्छाशक्ती आणि निर्धाराला आपण सलाम करतो, असे पंतप्रधानांनी आपल्या संदेशात म्हटले आहे. जागतिक पर्यावरण दिनानिमित्त पंतप्रधानांनी दिलेल्या संदेशाचा मजकूर पुढीलप्रमाणे :- “आपल्या पर्यावरणाचे रक्षण करण्याप्रति आणि पृथ्वीचे एक चांगला ग्रह म्हणून पालन पोषण करण्याप्रति वचनबध्दतेचा पुनरुच्चार करणे यासाठी आजचा जागतिक पर्यावरण दिवसच योग्य आहे. पर्यावरण रक्षणासाठी प्रयत्नशील असणाऱ्या सर्व व्यक्ती आणि संघटनांची इच्छाशक्ती आणि निर्धाराला आम्ही सलाम करतो. ‘लोकांना निसर्गाशी जोडा’ ही या वर्षीची संकल्पना म्हणजे स्वत:शी जोडले जाणे आहे.”
पंतप्रधानांनी आग्रा-लखनऊ द्रुतगती मार्गावर झालेल्या अपघातात प्रवाशांच्या मृत्यूबद्दल  केला  शोक व्यक्त

पंतप्रधानांनी आज आग्रा-लखनऊ द्रुतगती मार्गावर झालेल्या अपघातात अनेक प्रवाशांच्या मृत्यूबद्दल शोक व्यक्त केला आहे. “आग्रा-लखनऊ एक्स्प्रेस मार्गावर अनेक प्रवाशांचे अपघातात झालेल्या निधनामुळे मला अतिशय वाईट वाटत आहे. शोकग्रस्त कुटुंबांच्या दुःखात मी सामील असून मृतांना सद्गती मिळो”, असे त्यांनी ट्विटमध्ये म्हटले आहे. ते पुढे म्हणाले, “मी अपघातात जखमी झालेल्यांच्या त्वरित पुनर्प्राप्तीसाठी प्रार्थना करतो”
“बिमस्टेक” राष्ट्रीय सुरक्षा प्रमुखांशी पंतप्रधानांची चर्चा

“बिमस्टेक”च्या सदस्य देशांच्या राष्ट्रीय सुरक्षा प्रमुखांशी पंतप्रधान नरेंद्र मोदी यांनी आज चर्चा केली. सदस्य देशांच्या राष्ट्रीय सुरक्षा प्रमुखांची अशा प्रकारे पहिल्यांदाच बैठक बोलावल्याबद्दल उपस्थित प्रतिनिधींनी पंतप्रधानांचे कौतुक केले. या बैठकीच्या उद्दिष्टाविषयी राष्ट्रीय सुरक्षा प्रमुखांनी यावेळी माहिती दिली. नैसर्गिक आपत्तीबरोबरच दहशतवाद, अतिरेकी कारवाया, वंशवाद, अंमली पदार्थ, शस्त्रास्त्रे आणि मानवी तस्करी यासारखे प्रश्न बिमस्टेकच्या सर्वच सदस्य देशांना भेडसावत आहेत. यातून मार्ग काढण्यासाठी एकत्र येण्याचा प्रयत्न बिमस्टेकच्या माध्यमातून करण्याची आवश्यकता आहे, असे प्रतिपादन पंतप्रधान मोदी यांनी या चर्चेच्या वेळी केले. सागरी सुरक्षा आणि सायबर सुरक्षा यासारखे अपारंपरिक प्रश्नही आधुनिक काळात गंभीर बनत आहेत, त्यामुळे बिमस्टेकच्या सदस्य राष्ट्रांनी एकत्र येऊन यावर संयुक्तपणे उपाय योजना करण्याची आवश्यकता असल्याचेही मत पंतप्रधान मोदी यांनी व्यक्त केले.